शुक्रवार को मुख्यमंत्री श्री त्रिवेंद्र सिंह रावत ने घंटाघर स्थित बाबा साहिब डाॅ. भीमराव अम्बेडकर की प्रतिमा पर माल्यार्पण कर उन्हें श्रद्धांजली दी। मुख्यमंत्री श्री रावत ने भारत रत्न डा. भीमराव अम्बेडकर का भावपूर्ण स्मरण करते हुए कहा कि बाबा साहिब ने अपना जीवन समाज से छूआछूत व अस्पृश्यता को दूर करने के लिए समर्पित किया था। उन्होंने स्वयं भी सामाजिक असमानता के आघात सहन किए। परंतु इन सभी को सहते हुए उन्होंने राष्ट्रीय एकता, सामाजिक समानता में महत्वपूर्ण योगदान दिया। बाबा साहिब ने देश को वह संविधान दिया जिसने हमें एकसूत्र में बांधा। बाबा साहिब ने दलित व पिछड़े वर्गों में आत्मसम्मान की भावना का संचार कर उन्हें देश की मुख्यधारा से जोड़ा।